2016: Vat hande, bid saam en help mekaarFlip Buys, voorsitter van die Solidariteit Beweging. Foto: Reint Dykema Daar is wonderlike juwele in die Bybel wat my kompas is vir die Solidariteit Beweging in 2016. Die eerste stukkie is Spreuke 31:8-9: “Praat jý vir dié wat self nie hulle sê mag sê nie, kom op vir die reg van dié wat te gronde gaan; praat, en lewer regverdige uitsprake, laat reg geskied aan die armes en ellendiges.” Die tweede stukkie is Spreuke 19:17: “Wie hom oor ’n arm mens ontferm, gee ’n lening aan die Here, en Hy sal hom ten volle vergoed.” Dan wil ek graag Haggai 2 kortliks opsom: “Julle almal, burgers van die land, skep moed, sê die Here! Begin met die werk, want Ek is by julle, sê die Here die Almagtige. My Gees sal altyd by julle bly, moenie bang wees nie!” Dit is treffend dat die Nuwe Testament ons meer as 50 keer beveel om vir “mekaar” dinge te doen. Vir my beteken dit om meelewend saam te “voel”. Dis om mekaar se laste te dra, want dan is dit ligter! Maar om saam te voel sonder om saam te doen, is pligsversuim. Daarom is dit nodig om mekaar te dien deur saam te doen. Ons probleme is soms te groot om alleen aan te pak. Dis gelukkig nie nodig om alleen oor berge te probeer spring nie. ’n Berg word tree vir tree geklim tot bo. Maar ons kan mekaar help deur ons ingesteldheid te verander vanaf “ek vir my” na “ons vir jou” en “ons vir mekaar”. Dis waar die “Helpmekaar” inkom wat so sentraal in ons beweging se waardes staan. Dis nie net “help my” of “help ander” nie, dis “help mekaar”. Met maandelikse tienrande van lede kon ons al ’n Tegniese Kollege én Universiteit begin. Die beste helpende hand sit op die punt van ons eie arms. Nie ’n gebalde vuis of ’n bedelhand nie, maar ’n helpende hand. Kom ons vat hande, en ons bid én werk saam in die nuwe jaar!